Vroue wil vroue met wapenkundigheid bemagtigColette is hier besig om haar opleiding te ontvang. (Foto verskaf) Toe ek met ŉ huis vol dogters skielik ŉ enkelma word, was veiligheid die laaste prioriteit en gedagte wat by my opgekom het. Ek moes so vinnig leer hoe om ŉ das te vou, ŉ wasmasjien te koppel en die motor se bande, water en olie self na te gaan, dat ek nooit besef het dat ons geen beskermingsplanne in ons huis het nie. Tydens my besoek aan Kragdag ŉ paar weke gelede, het ek heel toevallig by die GOSA (Gun Owners South Africa) se stalletjie beland en hulle Girls on Fire (GOF)-veldtog het my aandag getrek. Hierdie breinkind van Lynette Oxley se doel is om ŉ veilige omgewing te skep waar vroue deur voldoende kennis en opleiding bekendgestel word aan die vuurwapengemeenskap, hetsy dit is vir selfbeskermings- of rekreasie-doeleindes. Lynette sê die dae is verby dat vroue as swak slagoffers gesien word en sy glo dat elke vrou bemagtig moet word en in staat moet wees om haarself en haar gesin effektief te kan beskerm, veral in ŉ land soos Suid-Afrika met ŉ enorme uitdaging met misdaad en geweld teen vroue. Colette saam met Lynette Oxley, stigter van GOF, en haar span vrywillige instrukteurs. (Foto verskaf) GOF bied wapenopleiding en -ondersteuning aan vroue van alle ouderdomme, herkoms en vlakke van die lewe. Hulle bemagtig vroue emosioneel, intellektueel, fisies en met die regte ingesteldheid om hulleself te kan beskerm teen iemand wat groter en sterker as hulle is. Selfs vroue wat voorheen alreeds slagoffers was van misdaad of mishandeling vind baat by hierdie opleiding. My ondervinding en kennis van wapens en skiet was maar beperk tot ŉ windbuks met ŉ leë koeldrankblikkie as teiken en toe Lynette my nooi om een van GOF se basiese inleiding tot handwapens kursusse by te woon, was ek behoorlik opgewonde maar tog skrikkerig. Nog ‘n vrou ontvang opleiding. (Foto verskaf) Die eerste deel van die kursus het heelwat teorie bevat. Lynette het begin deur gesels oor GOF se doel en kortliks ŉ bietjie misdaadstatistieke in Suid-Afrika gedeel. Algemene veiligheid is ook bespreek. Sy behandel die wetlike aspekte van vuurwapens en verduidelik dan laastens die grondbeginsels van skiet en gee ook ŉ volledige beskrywing van wapens se samestelling. Daarna het die pret begin en kon ons die teorie toepas om self met vier verskillende groottes Glock-pistole te skiet met behulp van vrywillige vroue-instrukteurs. Aanvanklik was ons groep vrouens baie senuweeagtig om selfs met die kleinste pistool te skiet, maar ons het vinnig genoeg selfvertroue gekry en die teikens behoorlik gemerk. Hierdie belewenis het nie net vir my ŉ deur oopgemaak vir ŉ moontlike toekomstige stokperdjie nie, maar het my ook laat besef hoe maklik en eenvoudig dit is om verantwoordelikheid te vat vir my en my dogters se veiligheid. GOF gaan my help met al die wetlike en regsaspekte rondom wapens en lisensies, vaardigheidsopleiding vir wapenbevoegdheid asook die aankoop van die regte wapen. Nog ŉ oorwinning as enkelma waarvoor ek myself op die skouer kan klop. Die span vroue het GOF se inleidende kursus vir die gebruik van vuurwapens voltooi. (Foto verskaf)